אייל רביד

אייל רביד (נולד ב-23 בספטמבר 1968) הוא בעל השליטה (כ-35%) ומנכ"ל רשת קמעונאות המזון ויקטורי.

ביוגרפיה
הוריו של רביד עלו לישראל מתוניס ב-1956 והתמקמו במושב בני דרום. לאחר מספר שנים, אביו, חיים (ויקטור), ואמו, יהודית, הצטרפו למשפחתה של יהודית בבת ים, בה חיים עבד בשלוש עבודות במקביל (כפועל בניין, כתופר מעילים וכגהצן), כדי לפרנס את המשפחה. לאחר מכן הוריו למדו ראיית חשבון ופתחו משרד משלהם. בהמשך, אביו פתח עסק עצמאי לייבוא של כלי בית.

רביד נולד וגדל בבת-ים. 
בגיל 9 עבר עם המשפחה לאביג'אן, בירת חוף השנהב, בעקבות עבודתו של אביו כמנהל הכספים, ולאחר מכן הבעלים ברשת גדולה של מאפיות במדינה.

בגיל 13 המשפחה חזרה לישראל והשתכנה בצפון תל אביב, שם רביד השלים בגרות בבית הספר אליאנס תל אביב.

בפברואר 1987 התגייס לצה"ל במסלול ייעודי לקצונה, במהלכן שירת כקצין לוגיסטיקה בגבעתי, כמפק"צ בקורס קצינים. במהלך שירותו הצבאי ולאחריו עבד בעסק המשפחתי "בגט הזהב" למאפים קפואים, ראשית כפועל ולאחר מכן כנהג וכמנהל מכירות.

רביד דורג במקום העשירי ברשימת 50 המנהלים הטובים ביותר של העיתון "כלכליסט" ל-2020. 

רביד משמש כמרצה אורח באוניברסיטאות ובמכללות לסטודנטים לתואר ראשון ושני בכלכלה ומנהל עסקים.

רשת ויקטורי

בינואר 1996, סלטי בנצי - הספק העיקרי של "בגט הזהב", נקלע לקשיים. כדי לפרוע את התחייבויותיו, הציע הבעלים של סלטי בנצי לרביד את אחד מהמרכולים של החברה, בקריית גת. לאחר כמה חודשים קנתה המשפחה מסלטי בנצי מרכול נוסף באשקלון, ולאחר כשנה רכשה סניף שלישי. הסניפים צברו הפסדים בשלוש השנים הראשונות לפעילותם והבנקים אף איימו לחלט את דירתם של רביד ואשתו. אולם באמצעות הזרמת הון מהמשפחה, לצד שינוי תנאי הסחר מול הספקים והתמחור ברשת, הצליחה משפ' רביד להעביר את הסניפים לרווחיות, ולהחזיר את אמון הספקים. 

ביולי 2005, כשאחיו עבר לחו"ל לכמה שנים, ובבעלות המשפחה היו שישה סניפים ומפעל המאפים הקפואים, שהוסב למפעל לעיבוד בשר, רביד מונה למנכ"ל החברה.

ב-2007, כשהרשת מנתה תשעה סניפים עם מחזור מכירות של כ-280 מיליון ש"ח, דחה רביד הצעת רכישה בסך כ-100 מיליון ש"ח מצידה של רשת פרשמרקט. 
בשנת 2011 החברה ביצעה הנפקה ראשונית לבורסה לפי שווי של 280 מיליון ש"ח. 

בשנים 2015–2020, ובניהולו, צמחה הרשת מ-30 סניפים ל-60. 

ביוני 2023 נחקר רביד ברשות התחרות עם עוד מנהלים בחשד לתיאום מחירים

תרומה לקהילה

במרץ 2018, לאחר סגירת מפעל נגב קרמיקה בירוחם, בו פוטרו 120 מעובדיו, הציע רביד להעסיק את כל המפוטרים בסניפי הדרום של הרשת (באר שבע, דימונה, אופקים, שדרות וקרית גת), במשרות ניהול, קופאיות, מסדרי סחורה ועוד.

במהלך מגפת הקורונה, ולאור אי הוודאות הכלכלית במדינה, קידם רביד קליטת עובדים שפוטרו בעקבות המגפה, לרשת ויקטורי וסייע לבני הגיל השלישי כשפתח עבורם בלבד בשעות הבוקר את סניף רחובות של הרשת.

בנוסף, רביד הוביל את הרשת למכור תוצרת חקלאית ישראלית בלבד ובכך לסייע לחקלאים בישראל. כמו כן, רביד תורם לתוכנית "גדולים במדים" הכוללת יחידה המסייעת לכ-20 נערים ונערות עם צרכים מיוחדים להשתלב בצה"ל.

השקעות
ב-2015 רביד נכנס כמשקיע בחברת Easy2Give, פלטפורמה להענקת מתנה באירועים באמצעות כרטיסי אשראי ועם אפשרות לפריסת תשלומים.

בנובמבר 2020 השתתף רביד בסבב השקעה בחברת מיט-טק, אשר הונפקה במרץ 2021 בבורסת נאסד"ק.

ב-2021, רביד ורשת ויקטורי חתמו על הסכם השקעה ויוזמה משותפת עם הסטארט-אפ הישראלי DRILL בסך 600 אלף דולר. הסטארט-אפ מפתח כלים טכנולוגיים בתחום הריטייל אשר משפרים את חווית הרכישה ואת התקשורת עם הקונה בנקודת המכירה הפיזית, וקיימה פיילוט ב-30 סניפים של הרשת.

חיים פרטיים ומשפחה
רביד הוא בן הזקונים של יהודית וחיים (ויקטור), אחיהם של אבי, שותפו וסמנכ"ל התפעול של החברה, ושל טליה.

רביד ושגית נישאו בשנת 1996, להם ארבעה ילדים, והם מתגוררים בגדרה.

קישורים חיצוניים

הערות שוליים

אנשי עסקים ישראלים
מנכ"לים ישראלים
ישראלים שנולדו ב-1968